**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

**A határozati javaslatot törvényességi**

**szempontból megvizsgáltam:**

**(: Dr. Károlyi Ákos :)**

**jegyző**

**ELŐTERJESZTÉS**

**Szombathely Megyei Jogú Város Közgyűlése**

**2017. június 15-i ülésére**

**Javaslat a Szombathelyi Fedett Uszoda további fejlesztésével kapcsolatos**

**döntések meghozatalára**

**I.**

Szombathely Megyei Jogú Város Közgyűlése 2017. március 2-i ülésén a 38/2017.(III.2.) Kgy. számú határozatával döntött arról, hogy „(…) felkéri a polgármestert, hogy a fürdőkomplexum fejlesztésére vonatkozó részletes terveket, valamint a végleges Részletes Megvalósítási Tanulmányt terjessze a Közgyűlés elé jóváhagyásra”.

A Részletes Megvalósítási Tanulmány (RMT) szerint:

*A létesítmény rekonstrukciója mellett a bővítéssel Családi fürdőt és Szauna-világot hozunk létre, elsősorban a kisgyerekes családok számára. Az új létesítmény kiegészíti a sportuszoda és az új sportmedence szolgáltatásait, emellett megújulnak az Uszoda belső terei, gépészete, megújuló erőforrásokkal állítja elő energiaigénye jelentős részét.*

*A* ***Családi fürdő*** *részt elsősorban 3 hó és 14 év közötti gyermekek és szüleik számára építjük.*

*A létesítendő* ***új tanmedence*** *immár európai viszonylatban is igényes környezetet tud biztosítani a legkisebbek úszás oktatásának, ezzel a 3 hónapos és 3 éves kor közötti úszásoktatást most máshol igénybe vevőket, illetve az ezt eddig igénybe venni nem kívánókat is megszólítja.*

*A fürdőben létesítendő* ***játszóház*** *a gyerekeknek akár a fürdő szolgáltatások részeként, akár önálló belépéssel is új szórakozási lehetőséget kínál, ahol télen is, rossz időben is szabadon élhetik ki mozgásigényüket.*

*A sportuszodát diákok és felsőoktatási hallgatók, sportolók, és az úszni járó városi felnőtt lakosság számára korszerűsítjük.*

*A* ***szaunát*** *a 16 év feletti helyi lakosság és az itt dolgozó, esetleg Szombathelyen lakó, de Ausztriában dolgozó felnőttek számára létesítjük.*

*A Családi fürdő új kapacitásaival mintegy 142 ezer fő új belépést, a szauna szolgáltatásaival további mintegy 29 730 fős belépést tudunk elérni. Emellett az uszoda és vízilabda létesítményrész ismét növelni tudja a látogatói számát. Az eddigiekhez képest legalább 51 000 fő teljes árú jegyet vásárló felnőtt és 106 000 diák és nyugdíjas belépéssel számolunk, ami mellett számítandó a korábbi szauna és termálfürdő látogatók mintegy 35 ezer fős létszáma. A felszabaduló, és a két medence miatt jobban szervezhető kapacitások miatt évente 5-6 új edzőtáborozás számára lehet helyszínt biztosítani és 7,8 mio Ft bevételt elérni.*

*Létrejön egy, a fürdőben eddig hiányzó* ***éttermi szolgáltatás****, ami egyidejűleg lesz elérhető mind a fürdővendégek, mind a külső látogatók számára. A létesítmény üzemeltetője további két belső büfét üzemeltetve teljes körűen ki fogja tudni szolgálni a sportlétesítmények használóit, kísérőket, fürdővendégeket, és akár a külső vendégeket is. A működése során elért bevételekkel emellett hozzájárul a fürdő rentábilis üzemeltetéséhez is.*

*Az üzleti terv fő megállapításai az alábbiak:*

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **MEGNEVEZÉS** | **Egy teljes év kalkulált költségei (Ft/év)** | | | | | | | |
|  | **Uszoda és termálfürdő** | | **TAO beruházás** | **Sportuszoda Teljes év** | | **Családi fürdő** | **Totál teljes év** | |
| **érték/év** | | | | | | | | |
| **Üzemi ráfordítás összesen értékcsökkenés nélkül** | **258 729 608** | **51 291 727** | | | **310 021 335** | **240 427 297** | **550 448 632** |
| **Egy teljes év kalkulált bevételei (Ft/év)** | | | | | | | | |
| **Belföldi értékesítés nettó árbevétel** | **114 441 732** | **12 732 283** | | | **127 174 015** | **349 687 734** | **476 861 749** |
| **Egyéb bevételek** | **0** | **640 200** | | | **640 200** | **0** | **640 200** |
| **Üzemi bevételek** | **114 441 732** | **14 012 683** | | | **128 454 415** | **349 687 734** | **478 142 149** |
| **Egy teljes év kalkulált eredménye (Ft/év)** | | | | | | | | |
| **ÜZEMI (ÜZLETI) TEVÉKENYSÉG EREDMÉNYE értékcsökkenés nélkül** | **-144 287 876** | **-37 279 044** | | | **-181 566 920** | **109 260 437** | **-72 306 483** |

A teljes RMT az előterjesztés **1. számú mellékletét** képezi.

A tervező a szerződésben foglaltaknak megfelelően 2017. május 26-án benyújtotta a terveket engedélyezésre a területileg illetékes építési hatósághoz. A kialakítandó parkolók közül 56 db személygépkocsi parkolóhely az uszodával szomszédos, 100 %-ban önkormányzati tulajdonú 3684/11 helyrajzi számú ingatlanon került megtervezésre. A tervek az előterjesztés **2. számú mellékletét** képezik.

A tervek birtokában folyik a kivitelező közbeszerzésének előkészítése. A közbeszerzési eljárások az engedély kiállítását követően, a tendertervek elkészülte után indulhatnak meg.

**II.**

A Fedett Uszoda TAO forrásból megvalósított felújítása és bővítése az Önkormányzat által pénzeszköz-átadási megállapodás alapján átadott önerő felhasználásával történik. A megállapodás 1. sz. módosításában rögzített határidők a kivitelezés megnövekedett időigénye miatt nem tarthatók. Emiatt az Aligátor Vízilabda Sportegyesület (AVUS) 2017. június 1-jén kezdeményezte a megállapodás újabb módosítását. A módosítás tervezete az előterjesztés **3. számú mellékletét** képezi.

**III.**

A 38/2017.(III.2.) Kgy. sz. határozatban a Közgyűlés felkérte a VASIVÍZ ZRt. vezérigazgatóját, hogy az uszoda tulajdon átadására vonatkozó javaslatot az alábbi feltételeknek megfelelően dolgozza ki:

• a Fedett Uszoda ingatlana, és az azon lévő valamennyi felépítmény tulajdonjoga kerüljön át a VASIVÍZ ZRt. tulajdonából Szombathely Megyei Jogú Város Önkormányzata tulajdonába;

• a TAO fejlesztés során megépülő 21\*33 m-es medence és kiszolgáló létesítményei az AVUS, mint kedvezményezett tulajdonából kerüljön át Szombathely Megyei Jogú Város Önkormányzata tulajdonába 15 éves sportcélú hasznosítási kötelezettség mellett;

• tegyen javaslatot a tulajdonosváltást követő, önkormányzat számára legoptimálisabb üzemeltetésre, bemutatva az önkormányzatra átszálló kötelezettségeket valamennyi létesítményt érintően;

• a javaslat az önkormányzat számára legkedvezőbb pénzügyi és adózási szempontok alapján kerüljön kidolgozásra úgy, hogy az önkormányzati tulajdonszerzés az önkormányzat költségvetését nem terhelheti;

• kerüljenek kidolgozásra a tulajdonszerzésre és az üzemeltetésre vonatkozó megállapodások tervezetei is.

A Közgyűlés kinyilvánította szándékát, hogy a VASIVÍZ Zrt. által kidolgozott jogi és pénzügyi javaslat alapján (az előterjesztés **4. számú melléklete**) kíván döntést hozni a tulajdonviszonyok rendezéséről a következő ülésén.

A VASIVÍZ Zrt. elkészítette az előterjesztését, amely alapján a szükséges egyeztetéseket az érintett szervezetekkel lefolytattunk. A résztvevő felek az alábbi szerződéses konstrukcióra tesznek javaslatot:

1. Az Önkormányzat a VASIVÍZ Zrt-től ingyenes vagyonátruházás keretében tulajdonjogot szerez a szombathelyi 3684/10 helyrajzi számú, a természetben a Szombathely, Bartók Béla krt. 41. szám alatt található kivett uszoda, gyógyfürdő megnevezésű 2 ha 9709 m2 alapterületű ingatlan, és a 3684/8 helyrajzi számú, kivett vízmű megnevezésű, 312 m2 alapterületű ingatlan felett. A megállapodás tervezet az előterjesztés **5. számú melléklete**.
2. Az Aligátor Vízilabda Utánpótlás Sportegyesület (székhelye: 9700 Szombathely, Varasd utca 14., adószáma: 18032736-1-18, nyilvántartási száma: 18-02-0200291) a VASIVÍZ ZRt. tulajdonosi hozzájárulásával, a szombathelyi Fedett Uszoda és Termálfürdő felújítását és bővítését tartalmazó sportfejlesztési program jóváhagyására irányuló kérelmet terjesztett a Magyar Vízilabda Szövetség elé. A Szövetség, mint hatósági jogkörben eljáró szervezet, az Emberi Erőforrás Minisztérium és a Nemzetgazdasági Minisztérium támogató nyilatkozatát követően, a programot jóváhagyta. A megvalósításhoz szükséges önerőt, 697 137 018 Ft-ot, valamint tervezésre fordítandó további 20 000 000 Ft-ot az Önkormányzat adott át belügyminisztériumi forrásból az Egyesületnek. Az Egyesület a látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. Korm. rendelet alapján a Magyar Vízilabda Szövetség TAO Bíráló Bizottsága KE00209/2013/MVLSZ-4 számú határozatával jóváhagyott eszközfelújítást (továbbiakban: eszközfelújítás) valósít meg, a szombathelyi Fedett Uszoda és Termálfürdő felújítását és bővítését tartalmazó sportfejlesztési program keretében az ingatlanon.

Az Önkormányzat az AVUS-tól külön megállapodásban ingyenes tulajdonjogot szerezne a fent részletezett megvalósított eszközfelújítás beruházási értéke felett a társasági adóról és az osztalékadóról szóló 1996. évi LXXXI. törvény 22/C. § (6a) bekezdés b) pontja szerint (TAO törvény). A hivatkozott rendelkezés szerint a magyar állam javára szóló jelzálogjog-bejegyzésre vonatkozó szabályokat nem kell alkalmazni, ha az eszközberuházás, felújítás a helyi önkormányzat törzsvagyonának részét képező ingatlanon valósul meg és a beruházás üzembe helyezését követő 30 napon belül a beruházás értékéről szóló megállapodás megkötése mellett a helyi önkormányzat tulajdonába kerül. A megállapodás tervezet az előterjesztés **6. számú melléklete.** A megállapodás szerint tételes eszközlistát és a tulajdonszerzéshez, üzemeltetéshez szükséges valamennyi tervet, műszaki leírást, dokumentációt át fog adni az egyesület önkormányzatunknak. Ezek a dokumentációk azonban a kivitelezést követően állnak majd rendelkezésére az egyesületnek is, így e megállapodás végleges elfogadására a szeptemberi Közgyűlésen teszek javaslatot.

A tulajdonszerzésekre csak az alábbi három együttes feltétel mellett kerülhetne sor:

1. Az AVUS teljes körűen elszámolt a TAO beruházás felhasználásáról és az elszámolás elfogadásra került a Nemzeti Fejlesztési Minisztérium részéről.
2. A megvalósításhoz szükséges önerőt, 697 137 018 Ft-ot, valamint tervezésre fordítandó további 20 000 000 Ft-ot az Önkormányzat adott át belügyminisztériumi forrásból az Egyesületnek. Az önerő felhasználásának módjáról szükséges a Belügyminisztérium hozzájárulása, mivel a támogatási szerződéstől eltérő arányban használta fel az egyesület a biztosított forrást a régi uszoda és az új, 33-as medencét magába foglaló épületrészre.
3. Szükséges annak meghatározása, hogy az így egységes önkormányzati tulajdonba kerülő uszoda vagyont a jövőben ki és milyen jogi konstrukcióban fogja üzemeltetni.

A VASIVÍZ Zrt. vezérigazgatója, illetőleg az AVUS elnöke a tulajdonjog átruházásának szándékát nyilatkozatában kifejezte. Az AVUS küldöttgyűlése a tulajdonjog átruházáshoz hozzájárult. A tulajdonszerzéshez a Közgyűlés támogató döntése mellett szükséges még a Zrt. Közgyűlésének a döntése is. A tulajdonszerzéssel egyidejűleg felmerülő költségek a közgyűlési határozatnak megfelelően az Önkormányzatot nem fogják terhelni.

A csatolt menetrend (**7. számú melléklet**) szerint az AVUS beruházásának befejezését követően kezdődnek meg azok a szükséges hatósági eljárások, amelyek alapján az új medencetér is bekapcsolódhat az uszoda szolgáltatásai közé természetesen elsődlegesen a vízilabda sportág támogatására. A vagyonátruházás megvalósítható és indokolt időpontja a három feltétel teljesítését követően 2018. január 1. napja.

Az Önkormányzat tulajdonszerzésével vállalnia kell a TAO támogatásból megvalósuló beruházás miatti felhasználási kötöttségeket. Ez elsődlegesen abban nyilvánul meg, hogy a 33-as medence a vízilabda sport céljait kell, hogy szolgálja. A **8. számú mellékletben** látható az AVUS 33-as medencére vonatkozó pályahasználati igénye ún. állandó időszakra, illetőleg a Modern Város Programban megvalósuló családi élményfürdő beruházási időszakára (átmeneti időszak).

A VASIVÍZ Zrt. előterjesztésében kifejti, hogy a keresztfinanszírozás tilalma nem jelenti azt, hogy a VASIVÍZ ZRt. a jövőben nem üzemeltetheti a létesítményt, csak azt, hogy a cég alaptevékenységének esetleges nyeresége nem fordítható a fürdőszolgáltatás veszteségének finanszírozására. Ezért a Zrt. javasolja, hogy Szombathely MJV Önkormányzata megbízásából, amennyiben a hatályos jogszabályok és a vagyonrendelet ezt lehetővé teszi – különös tekintettel a Kbt. vonatkozó rendelkezéseire – továbbra is a VASIVÍZ ZRt. végezze a Fürdőkomplexum üzemeltetését.

Szakmai szempontból ezt tartja a társaság az egyik legjobb megoldásnak, mivel ez jár a legkisebb szervezeti beavatkozással és a legkevesebb többletköltséget is ez okozza. A keresztfinanszírozás tilalma miatt az üzemeltetésnek ez a módja – a többi alternatívához hasonlóan – csak abban az esetben lehetséges, ha az új tulajdonos megállapodásban garanciát vállal a létesítmény veszteségének finanszírozására.

Tulajdonos váltás során, ha az üzemeltető személyében nem történik változás, akkor az üzemeltetést érintő engedélyek kapcsán nem szükségesek módosítások. Amennyiben a tulajdonosváltással egyidejűleg az üzemeltető személye is megváltozik, akkor a változásokat ezen engedélyekben is szükséges módosítani. A jelenlegi Üzemeltetési Szabályzatot, melyben a VASIVÍZ ZRt. az üzemeltető, a Vas Megyei Kormányhivatal Járási Népegészségügyi Intézete hagyta jóvá. Az üzemeltető megváltozása esetén ezt a szabályzatot is módosítani szükséges.

A létesítménygazdálkodás egyik legfontosabb eleme az energiahordozók szerződésekben rögzített beszerzési ára, mely a költségek jelentős részét képezi. A létesítmények üzemeltetéséhez szükséges szerződések – különös tekintettel a nagy összegű gáz és villamos energia beszerzésre – az átadást követően az ott rögzített feltételek következtében további kötelezettséget jelentenek az új tulajdonosra nézve. Ezen kötelezettségeket a szerződések időtartama alatt a mindenkori üzemeltető viseli.

A VASIVÍZ ZRt. kiemelt feladatként kezeli a létesítmény energiadíjainak legkedvezőbb szinten tartását. A villamos energia beszerzést több vízi-közmű szolgáltatóval együtt folytatja le a nagyobb mennyiségből fakadó alacsonyabb beszerzési ár elérése miatt. A földgáz beszerzést a VASIVÍZ ZRt. a korábbiakhoz hasonlóan önállóan végzi, de a villamos energia beszerzéshez hasonlóan elektronikus árlejtéses technikát alkalmaz, amely vélhetően más alternatív üzemeltetővel szemben kedvezőbb egységárat eredményez.

A létesítmény vízigényeit a Társaság jelenleg az ipari víz, valamint hálózati ivóvíz rendszerből biztosítja. Ennek elszámolása jelenleg önköltségi alapon történik. Amennyiben a létesítményt nem a VASIVÍZ ZRt. működteti, akkor a Vksztv. értelmében a felhasznált vízmennyiséget a hatóság által elfogadott díjon lehet csak értékesíteni, amely az üzemeltetési költségek növekedését okozza.

Jogszabályi előírásoknak megfelelően a VASIVÍZ ZRt. akkreditált laboratóriuma teljes körű kémiai és bakterológiai vízvizsgálatokat végez a fürdő területén a medencéket és a technológiai folyamatokat is beleértve. Időszakosan a termálvíz kutak és ivókút ellenőrzése, továbbá a szennyvíz bebocsátás vízminőségi ellenőrzése is megtörténik a Társaság laboratóriumában. Ennek a tevékenységnek alternatív üzemeltető részére történő elszámolása a fürdő üzemeltetési költségeit szintén növelik.

A Fedett Uszoda teljes rekonstrukciójának megvalósulásáig bizonytalansági tényezőt jelent a karbantartási költségek nagysága, ugyanis az eszközök elhasználódása a Fedett Uszodában már olyan mértékű, hogy váratlan meghibásodások bármikor előfordulhatnak, és ezek elhárításának költsége jelentős összeg is lehet. A Termálfürdő korszerűsítését a VASIVÍZ ZRt. 2005-ben saját finanszírozásban végrehajtotta, ennek köszönhetően technológiai színvonala megfelel a mai kor követelményeinek. A karbantartási feladatok saját műszaki személyzettel való ellátása kedvezőbb fenntartási költséget eredményez.

Értékcsökkenés becsült mértéke éves szinten 5 161 000 Ft, amely a mindenkori tulajdonost terheli.

A VASIVÍZ Zrt. előterjesztésében részletezi a kalkulált üzemeltetési költségek és bevételek alakulását egy teljes működési évre. A fürdőszolgáltatási tevékenység bevételeinek számításakor, napijegy vonatkozásában, a meglévő létesítményt figyelembe véve 10 000 belépés szám növekedése várható a Zrt. szerint a korábban kiszorult vendégek fokozatos visszatérésével kalkulálva. Az Uszoda bevételei 108.050eFt/év, amely tartalmazza a bevétel növekedést, továbbá Uszoda eszközhasznosításából származó bérleti díj bevételeket is. A bérleti díjat 15 748eFt összegben kalkulálta a Zrt. a 2015.évi tényadatok alapján. Az Uszoda bevételéből kivételre került az AVUS korábbi bevétele 12.602 eFt.

A TAO beruházás kapcsán létrejött új medence AVUS-sal egyeztetett bevétele a fentiekben részletezettek szerint évi nettó 16.000 eFt.

A VASIVÍZ Zrt. által készített előterjesztés szerint az Uszoda összes költsége a kalkuláció szerint 264 millió Ft, a bevétele 108 millió Ft, kalkulált vesztesége 155 millió Ft. Az Új medence összes költsége a kalkuláció szerint 51 millió Ft, az összes bevétele 16,6 millió Ft, a vesztesége így 34,6 millió Ft. Az Új medence és az Uszoda összes együttes költsége 315.182 eFt, összes bevétele 125.990eFt, a veszteség 189.192 eFt.

A VASIVÍZ Zrt. és a Részletes Megvalósíthatósági Tanulmány is hasonló kalkulációra jutott a várható veszteség mértékét tekintve. Mivel jelenleg még beruházás alatt lévő ingatlanról van szó, amit a közeljövőben újabb jelentős beruházás során korszerűsítene az önkormányzat, a folyamatosan változó műszaki tartalom a kalkulációt nagy mértékben megnehezíti. Nagyságrendileg azonban hangsúlyozni kell, hogy a jelenlegi uszoda és az új 33 m-es vízilabda medence feletti tulajdonjog megszerzésével várhatóan 200 millió Ft összegű veszteség finanszírozásával kell terveznünk. Az AVUS a TAO kötelezettségek miatt állandó használója lesz a 33-as medencének, amelynek üzemeltetési költségeit átalánydíjként nettó 16 millió Ft összeggel finanszírozza.

A működtetés tekintetében a teljes épületegyüttes, fürdőszolgáltatás piaci alapon történő hasznosításával nem számolunk. Az érintett szervezetek javaslata szerint a működtetést a jövőben is a VASIVÍZ Zrt. végezné ingyenes használati szerződés keretében.

A nemzeti vagyonról szóló 2011. évi CXCVI. törvény (Nvtv.) 3. § (1) bekezdés 10. pontja definiálja a működtetés fogalmát, amely „a nemzeti vagyon birtoklásából, használatából, hasznai szedéséből, a nemzeti vagyon fenntartásából és üzemeltetéséből álló tevékenységek együttese, amely – jogszabály vagy szerződés alapján – a nemzeti vagyon felújítására, fejlesztésére, a birtoklásának, használatának, hasznai szedése jogának továbbengedésére is kiterjedhet”.

A Nvtv. 11. § (10) bekezdése kimondja, hogy a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető, amely időszak egy alkalommal legfeljebb 5 évvel meghosszabbítható abban az esetben, ha a hasznosításra irányuló valamely kötelezettségét szerződésszerűen, késedelem nélkül teljesítette.

A Nvtv. 11. § (13) bekezdése arról rendelkezik, hogy a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A Nvtv. 11. § (16) bekezdése szerint törvényben, valamint a helyi önkormányzat tulajdonában álló nemzeti vagyon tekintetében törvényben vagy a helyi önkormányzat rendeletében meghatározott értékhatár feletti nemzeti vagyont hasznosítani – ha törvény kivételt nem tesz – csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet. A (17) bekezdés b) pontja értelmében mellőzhető a versenyeztetés, ha a hasznosítás jogszabályban előírt állami vagy önkormányzati feladatot ellátó gazdálkodó szervezet javára történik.

A fenti feltételeknek a VASIVÍZ Zrt. megfelel.

Amennyiben a Tisztelt Közgyűlés támogatja, hogy a jövőben a VASIVÍZ Zrt. ingyenes használat keretében, határozatlan idejű szerződés alapján működtesse az uszoda vagyont, ennek részletes kidolgozására a Közgyűlés kérje fel a polgármestert.

Az előterjesztés mellékletei csak elektronikusan kerülnek megküldésre. Elérhetőségük: <http://www.szombathely.hu/kozgyules/e-kozgyules/2017/>.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. június 9.**

**/: Dr. Puskás Tivadar:/**

**I.**

**HATÁROZATI JAVASLAT**

**…/2017. (VI.15.) Kgy. számú határozat**

Szombathely Megyei Jogú Város Közgyűlése a „Javaslat a Szombathelyi Fedett Uszoda további fejlesztésével kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés megismerte és jóváhagyja a Szombathelyi Fedett Uszoda és jövőbeli fürdőkomplexum fejlesztésére vonatkozó Részletes Megvalósíthatósági Tanulmányt, annak megállapításaival egyetért.
2. A Közgyűlés a Fedett Uszoda és jövőbeli fürdőkomplexum fejlesztésére vonatkozó terveket - köztük az önkormányzati tulajdonú 3684/11 helyrajzi számú ingatlanon új parkolóhelyek kialakítására vonatkozóakat - megismerte, azokkal egyetért.
3. A Közgyűlés az Önkormányzat és az AVUS közötti Pénzeszköz-átadási megállapodás 2. sz. módosításával egyetért, felhatalmazza a Polgármestert a megállapodás módosításának aláírására.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

Szakály Szabolcs, a Városfejlesztési Kabinet vezetője)

**Határidő:** **1-3.** pont: azonnal

**II.**

**HATÁROZATI JAVASLAT**

**…/2017. (VI.15.) Kgy. számú határozat**

1. Szombathely Megyei Jogú Város Közgyűlése kinyilvánítja szándékát, hogy az Önkormányzat a VASIVÍZ Zrt-től ingyenes vagyonátruházás keretében tulajdonjogot szerezzen a szombathelyi 3684/10 helyrajzi számú, a természetben a Szombathely, Bartók Béla krt. 41. szám alatt található kivett uszoda, gyógyfürdő megnevezésű 2 ha 9709 m2 alapterületű ingatlan, és a 3684/8 helyrajzi számú, kivett vízmű megnevezésű, 312 m2 alapterületű ingatlan felett az előterjesztés 5. számú melléklete szerint.
2. Szombathely Megyei Jogú Város Közgyűlése kinyilvánítja szándékát, hogy az Aligátor Vízilabda Utánpótlás Sportegyesület által a Magyar Vízilabda Szövetség TAO Bíráló Bizottsága KE00209/2013/MVLSZ-4 számú határozatával jóváhagyott Uszoda és Termálfürdő felújítását és bővítését tartalmazó eszközfelújítás beruházási értéke felett ingyenes vagyonátruházás keretében tulajdonjogot szerezzen ez előterjesztés 6. számú mellékletében foglaltak szerint a társasági adóról és az osztalékadóról szóló 1996. évi LXXXI. törvény 22/C. § (6a) bekezdés b) pontja szerint.
3. A Közgyűlés a tulajdonszerzéseket csak az alábbi három együttes feltétel mellett támogatja:

* Az AVUS SE teljes körűen elszámolt a TAO beruházás felhasználásáról és az elszámolás elfogadásra került a Nemzeti Fejlesztési Minisztérium részéről.
* A megvalósításhoz szükséges önerőt, 697.137.018.- Ft-ot, valamint tervezésre fordítandó további 20.000.000.- Ft-ot az Önkormányzat adott át belügyminisztériumi forrásból az Egyesületnek. Az önerő felhasználásának módjáról szükséges a Belügyminisztérium hozzájárulása, mivel a támogatási szerződéstől eltérő arányban használta fel az egyesület a biztosított forrást a régi uszoda és az új, 33-as medencét magába foglaló épületrészekre.
* Működtetési szerződés és az AVUS SE-vel kötendő vagyonátadási megállapodás végleges jóváhagyása.

1. A Közgyűlés felhatalmazza a polgármestert, hogy a fenti feltételek teljesülését követően a szerződéseket aláírja.
2. A Közgyűlés felkéri a polgármestert, hogy a Belügyminisztérium jóváhagyását a 697.137.018.-Ft összegű támogatás felhasználásáról szerezze be.
3. A Közgyűlés a nemzeti vagyonról szóló 2011. évi CXCVI. tv. 3. § (1) bekezdés 10. pontja, illetőleg a 11. § (10), (13), (17) bekezdés b) pontja alapján versenyeztetés mellőzésével a Fedett Uszoda és Termálfürdő ingatlanait határozatlan időre a VASIVÍZ Zrt. ingyenes használatába kívánja adni. A Közgyűlés felkéri a polgármestert, hogy a Közgyűlés szeptemberi ülésére terjessze elő a működtetési szerződésre, valamint az AVUS SE-vel kötendő végleges vagyonátadási megállapodásra vonatkozó javaslatát.

**Felelősök:** Dr. Puskás Tivadar, polgármester

Illés Károly, alpolgármester

Dr. Károlyi Ákos jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

Szakály Szabolcs, a Városfejlesztési Kabinet vezetője)

**Határidő:** 1-3. pont: azonnal

4-5. pont: 2017. szeptember 30.

6. pont: a Közgyűlés 2017. szeptemberi ülése